Document ID: 32013D0166

VYKONÁVACIE ROZHODNUTIE KOMISIE
z 2. apríla 2013,
ktorým sa mení a dopĺňa smernica Rady 2008/72/ES na účely rozšírenia výnimky, pokiaľ ide o dovozné podmienky pre množiteľský a sadivový zeleninový materiál iný ako osivo z tretích krajín
[oznámené pod číslom C(2013) 1773]
(Text s významom pre EHP)
(2013/166/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 2008/72/ES z 15. júla 2008 o uvádzaní množiteľského a sadivového zeleninového materiálu iného ako osivo na trh (1), a najmä na jej článok 16 ods. 2 druhý pododsek,
keďže:
(1)
Od Komisie sa na základe článku 16 ods. 1 smernice 2008/72/ES požaduje, aby rozhodla, či množiteľský a sadivový materiál zelenín iný ako osivo vyrobený v tretej krajine a poskytujúci také isté záruky, pokiaľ ide o záväzky dodávateľa, identitu, vlastnosti, zdravotný stav rastlín, pestovateľské prostredie, balenie, kontrolné opatrenia, označovanie a uzatváranie, je ekvivalentný zo všetkých týchto hľadísk s množiteľským a sadivovým materiálom zelenín vyrobeným v Únii a vyhovujúcim požiadavkám a podmienkam tejto smernice.
(2)
Avšak informácie o podmienkach uplatňovaných v tretích krajinách, ktoré sú v súčasnosti k dispozícii, nie sú dostatočné na to, aby umožnili Komisii prijať akékoľvek rozhodnutie v súvislosti s ktoroukoľvek treťou krajinou.
(3)
S cieľom zabrániť prerušeniu obchodných modelov by členským štátom, ktoré dovážajú množiteľský a sadivový materiál zelenín iný ako osivo z tretích krajín, malo byť povolené pokračovať v uplatňovaní takýchto podmienok, minimálne rovnocenných tým, ktoré sa uplatňujú pre podobné výrobky Únie v súlade s článkom 16 ods. 2 smernice 2008/72/ES. Obdobie uplatňovania výnimky ustanovenej v smernici 2008/72/ES pre takýto dovoz by sa preto malo predĺžiť na obdobie po 31. decembri 2012. Dostupné dôkazy naznačujú, že sa nevyskytli žiadne problémy z hľadiska súladu dovezeného materiálu s ustanoveniami smernice 2008/72/ES. Dá sa odôvodnene predpokladať, že dovezený materiál bude naďalej v súlade s právnymi predpismi Únie počas obdobia 10 rokov.
(4)
Smernica 2008/72/ES by sa preto mala zodpovedajúcim spôsobom zmeniť.
(5)
Opatrenia tohto rozhodnutia sú v súlade so stanoviskom Stáleho výboru pre osivá a množiteľský materiál pre poľnohospodárstvo, záhradníctvo a lesníctvo,
PRIJALA TOTO ROZHODNUTIE:
Článok 1
V článku 16 ods. 2 prvom pododseku smernice 2008/72/ES sa dátum „31. decembra 2012“ nahrádza dátumom „31. decembra 2022“.
Článok 2
Toto rozhodnutie je určené členským štátom.
V Bruseli 2. apríla 2013

Labels: 3
17
5
6